
ЕЎРАЗІЙСКАЯ ЭКАНАМІЧНАЯ КАМІСІЯ
КАЛЕГІЯ


РАШЭННЕ

	«22» жніўня 2023 г.
	      № 130
	   г. Масква




Аб Парадку абмену інфармацыяй аб прынятых у працэсе перавозкі мерах і формах кантролю паміж кантралюючымі органамі дзяржаў – членаў Еўразійскага эканамічнага саюза ў дачыненні да тавараў (прадукцыі), якая перавозіцца па тэрыторыях дзяржаў-членаў з прымяненнем навігацыйных пломбаў


У адпаведнасці з абзацам сёмым пункта 4 артыкула 2 Пагаднення аб прымяненні ў Еўразійскім эканамічным саюзе навігацыйных пломбаў для адсочвання перавозак ад 19 красавіка 2022 года Калегія Еўразійскай эканамічнай камісіі вырашыла:
1. Зацвердзіць прыкладзены Парадак абмену інфармацыяй аб прынятых у працэсе перавозкі мерах і формах кантролю паміж кантралюючымі органамі дзяржаў – членаў Еўразійскага эканамічнага саюза ў дачыненні да тавараў (прадукцыі), якая перавозіцца па тэрыторыях дзяржаў-членаў з прымяненнем навігацыйных пломбаў.
2. Гэта Рашэнне ўступае ў сілу па сканчэнні 30 каляндарных дзён з даты яго афіцыйнага апублікавання.


	Старшыня Калегіі
Еўразійскай эканамічнай камісіі
	
М. Мясніковіч


2

ЗАЦВЕРДЖАНЫ
Рашэннем Калегіі
Еўразійскай эканамічнай камісіі
ад 22 жніўня 2023 г. № 130

ПАРАДАК
абмену інфармацыяй аб прынятых у працэсе перавозкі мерах і формах кантролю паміж кантралюючымі органамі дзяржаў – членаў Еўразійскага эканамічнага саюза ў дачыненні да тавараў (прадукцыі), якая перавозіцца па тэрыторыях дзяржаў-членаў з прымяненнем навігацыйных пломбаў


1. Гэты Парадак вызначае правілы абмену паміж кантралюючымі органамі інфармацыяй аб прынятых мерах, што забяспечваюць правядзенне мытнага і іншых відаў дзяржаўнага кантролю (нагляду), у дачыненні да тавараў (прадукцыі), якія перавозяцца па тэрыторыях дзяржаў – членаў Еўразійскага эканамічнага саюза (далей – дзяржавы-члены) у адпаведнасці з Пагадненнем аб прымяненні ў Еўразійскім эканамічным саюзе навігацыйных пломбаў для адсочвання перавозак ад 19 красавіка 2022 года, і формах такога кантролю (далей – меры і формы кантролю) з мэтай маніторынгу правядзення дзяржаўнага кантролю (нагляду).
2. Паняцці, якія выкарыстоўваюцца ў гэтым Парадку, прымяняюцца ў значэннях, вызначаных Пагадненнем аб прымяненні ў Еўразійскім эканамічным саюзе навігацыйных пломбаў для адсочвання перавозак ад 19 красавіка 2022 года.
3.  Да вызначэння Еўразійскай эканамічнай камісіяй парадку міждзяржаўнага інфармацыйнага ўзаемадзеяння з выкарыстаннем інтэграванай інфармацыйнай сістэмы Еўразійскага эканамічнага саюза абмен інфармацыяй аб мерах і формах кантролю ажыццяўляецца кантралюючымі органамі праз упаўнаважаных аператараў (органы) сваіх дзяржаў-членаў.
4. З мэтай абмену інфармацыяй аб мерах і формах кантролю кантралюючы орган, што прымяніў такія меры і формы кантролю, фарміруе паведамленне, якое ўтрымлівае наступныя звесткі:
а) унікальны ідэнтыфікацыйны нумар навігацыйнай пломбы;
б) унікальны нумар перавозкі;
в) падстава для прымянення мер і формаў кантролю;
г) найменне кантралюючага органа, што прыняў рашэнне аб прымяненні мер і формаў кантролю;
д) найменне перавозчыка;
е) краіна рэгістрацыі перавозчыка;
ж) рэгістрацыйны нумар транспартнага сродку;
з) дата і час прыняцця рашэння аб прымяненні мер і формаў кантролю;
і) дата і час пачатку прымянення мер і формаў кантролю;
к) нумар дакумента, аформленага па выніках прымянення мер і формаў кантролю;
л) дата і час завяршэння прымянення мер і формаў кантролю;
м) вынікі прымянення мер і формаў кантролю;
н) адрас (кароткае найменне краіны, адміністрацыйна-тэрытарыяльная адзінка (рэгіён, вобласць, раён і г.д.), населены пункт, вуліца, нумар дома, нумар корпуса (збудавання)) месца прымянення мер і формаў кантролю.
5. Пасля завяршэння прымянення мер і формаў кантролю кантралюючы орган, які прымяніў меры і формы кантролю, накіроўвае ўпаўнаважанаму аператару (органу) сваёй дзяржавы-члена паведамленне, указанае ў пункце 4 гэтага Парадку.
[bookmark: _GoBack]6. Пасля атрымання паведамлення ў адпаведнасці з пунктам 5 гэтага Парадку ўпаўнаважаны аператар (орган) дзяржавы-члена, кантралюючым органам якой былі прыменены меры і формы кантролю, у магчыма кароткі тэрмін накіроўвае яго ўпаўнаважаным аператарам (органам) іншых дзяржаў-членаў, па тэрыторыях якіх будуць перавозіцца (перавозяцца) тавары (прадукцыя).
Упаўнаважаныя аператары (органы) дзяржаў-членаў у магчыма кароткі тэрмін накіроўваюць указанае паведамленне кантралюючым органам сваіх дзяржаў-членаў. 

_____________
image1.jpeg




